**AZALPEN-OHARRA**

Elikagaien Kalitate eta Industriako Zuzendaritzan jasotako kontsulten harira eta Ekonomiaren Garapen, Jasangarritasun eta Ingurumeneko sailburuaren 2023ko uztailaren 26ko, AGINDUAn 2023rako Ukrainaren inbasioaren ondoriozko inguruabar ekonomikoak asko eragin dien elikateko sektoreentzako ezohiko laguntzak emateko deialdiaren babesean jasotako eskarietako dokumentazioa aztertu ondoren, honako hau argitu nahi da:

Aipatutako aginduaren **III. KAPITULUAN** **ARRANTZAKO ETA AKUIKULTURAKO PRODUKTUAK MERKATURATZEN DITUZTEN ENPRESEI** bideratutako laguntza-lerroa zehazten da. Kapitulu horretako 25. oinarrian laguntza-eskabideekin batera aurkeztu beharreko agiriei buruzkoan, 4.f) atalean, honako hau adierazten da aurkeztu beharreko fakturei buruz:

*“Fakturak jatorrizko faktura elektronikoak edo gastuen kopia autentifikatuak izan beharko dira. Fakturatutako kontzeptuek behar den banakapena izango dute, diruz lagun daitekeen tasa finkoa aplikatu ahal izateko eta gastu mota identifikatzeko.*

*Fakturek ordainduta egon beharko dute, eta, hori frogatzeko, dagozkien ordainagiriak aurkeztuko dira (bankuko egiaztagiriak).*

*Gastuaren hautagarritasuna zehazte aldera, albaranaren data hartuko da kontuan, edo fakturan agertzen den data, hala nola zerbitzua/hornidura eman zen data; data horrek (eta ez faktura jaulki zeneko datak) egon beharko du diruz lagundu daitekeen aldiaren barruan. Dena den, albaranik ez badago edo fakturak ez badu jasotzen zerbitzua/hornidura noiz eman zen, faktura jaulki zen data hartuko da zerbitzua/hornidura eman zen datatzat, eta diruz lagundu daitekeen aldiaren barruan egon beharko du.”*

Interpretazioa honakoa da:

Diruz lagundu ahal izateko bete behar den data, zerbitzua/hornidura ematen deneko data da. Data hori albaranaren data da, edo fakturan agertzen den zerbitzua/hornidura ematen deneko data, fakturaren data edozein dela ere. Zerbitzua emateko data falta bada, faktura jaulki zen data erabiliko da. Halaber, zerbitzuak emateko data justifikatzeko albaranak aurkeztuz gero, horiek dagokien fakturarekin batera aurkeztu beharko dira.

Zerbitzuak emateko data (goiko paragrafoan zehazten dena), era berean, gastu bakoitzari aplikatu beharreko hileko tasa finkoa edo diruz lagundu daitekeen ehunekoa esleitzeko erabiliko da. Hauek agindu horren II. ERANSKINEAN daude zehaztuta.

Vitoria-Gasteiz, 2023ko urriaren 20a.